## Rješenje Agencije za zaštitu tržišnog natjecanja klasa UP/I 430-01/2005-02-2 od 20. listopada 2005.

### NN 133/2005 (9.11.2005.), Rješenje Agencije za zaštitu tržišnog natjecanja klasa UP/I 430-01/2005-02-2 od 20. listopada 2005.

# Agencija za zaštitu tržišnog natjecanja

**2472**

Agencija za zaštitu tržišnog natjecanja na
temelju članka 9. stavka 2. točke a. Zakona o državnim potporama (»Narodne
novine«, broj 47/03 i 60/04), u upravnom postupku davanja suglasnosti na
Prijedlog Odluke Vlade Republike Hrvatske o stjecanju udjela Republike Hrvatske
u temeljnom kapitalu društva Slavonija modna konfekcija d.d. Osijek, pokrenutom
na zahtjev Ministarstva gospodarstva, rada i poduzetništva Republike Hrvatske,
sa sjedištem u Zagrebu, Ulica grada Vukovara 78, na temelju odluke donesene na
47. sjednici Vijeća za zaštitu tržišnog natjecanja, održane 20. listopada
2005., donosi sljedeće

## RJEŠENJE

I. Utvrđuje se da stjecanje udjela u temeljnom
kapitalu poduzetnika Slavonija modna konfekcija d.d. Osijek od strane Republike
Hrvatske u smislu Prijedloga Odluke Vlade Republike Hrvatske o stjecanju udjela
Republike Hrvatske u temeljnom kapitalu društva Slavonija modna konfekcija d.d.
Osijek, predstavlja državnu potporu u smislu članka 3. stavak 1. i članka 4.
stavak 3. slovo d Zakona o državnim potporama.

II. Daje se suglasnost na Prijedlog Odluke Vlade
Republike Hrvatske o stjecanju udjela Republike Hrvatske u temeljnom kapitalu
društva Slavonija modna konfekcija d.d. Osijek.

III. Nalaže se Ministarstvu gospodarstva, rada i
poduzetništva i poduzetniku Slavonija modna konfekcija d.d. Osijek, da Agenciji
za zaštitu tržišnog natjecanja dostavlja godišnja financijska izvješća i
izvješća o provedbi programa i restrukturiranja i financijsku konsolidaciju za
proteklu godinu.

– Trajanje obveze: za cijelo vrijeme provedbe
plana restrukturiranja.

– Rok za izvršenje: najkasnije do 31. ožujka
tekuće godine.

IV. Ovo rješenje objavit će se u »Narodnim
novinama«.

```
Obrazloženje
```

```

```

*1. Zahtjev
za pokretanje postupka*

Ministarstvo gospodarstva, rada i poduzetništva
(u daljnjem tekstu: Ministarstvo gospodarstva je Agenciji za zaštitu tržišnog
natjecanja (u daljenjem teksu:
Agencija) dostavilo zahtjev za davanjem mišljenja na Prijedlog Odluke o
stjecanju udjela Republike Hrvatske u temeljnom kapitalu društva Slavonija
modna konfekcija d.d. Osijek (klasa: 943-01/04-01/25, urbroj:
526-01-04-8, od 5. siječnja 2005.).

Prema dostavljenom prijedlogu, Republika
Hrvatska stekla bi udjele u temeljnom kapitalu poduzetnika Slavonija modna
konfekcija d.d. Osijek (u daljnjem tekstu: Slavonija d.d.) pretvaranjem
dospjelih nenaplaćenih potraživanja države po osnovi poreza i doprinosa.

Zahtjev za izdavanje mišljenja je u Agenciji
zaprimljen 24. siječnja 2005.

Iz podataka i isprava koje je Ministarstvo
gospodarstva dostavilo uz zahtjev za izdavanjem mišljenja na Prijedlog Odluke o
stjecanju udjela Republike Hrvatske u temeljnom kapitalu društva Slavonija
modna konfekcija d.d. Osijek (u daljnjem tekstu: Prijedlog Odluke), Agencija je
izvela radnu pretpostavku da je u konkretnom slučaju riječ o pojedinačnoj
potpori. Suglasnosti na prijedlog akta kojim se namjerava odobriti ili dati
pojedinačna državna potpora, prema izričitoj odredbi članka 9. stavka 2. slovo
a Zakona o državnim potporama (u daljnjem tekstu: ZDP), Agencija daje
rješenjem, dakle, upravnim aktom, a ne mišljenjem. Stoga podaci koje je
Ministarstvo financija dostavilo u zahtjevu za izdavanjem mišljenja na
Prijedlog Odluke nisu bili dovoljni za donošenje meritorne odluke u konkretnom
slučaju. Konkretno, za donošenje rješenja Agenciji su nedostajale sljedeće
isprave i podaci:

I) Program restrukturiranja i financijske
konsolidacije za poduzetnika Slavonija d.d., kojim se, uz iznošenje analize
postojećeg stanja, dokazuje da će poduzetnik nakon razdoblja restrukturiranja,
odnosno financijske konsolidacije, moći opstati na tržištu bez novih državnih
potpora;

II) podatke o tome je li predmetna državna
potpora poduzetniku Slavonija d.d. već odobrena;

III) očitovanje o tome je li poduzetnik
Slavonija d.d. već ranije bio korisnik državne potpore za sanaciju i
restrukturiranje ili neke druge vrste državne potpore;

IV) odluku Skupštine poduzetnika Slavonije d.d.,
od 22. svibnja 2003., o umanjenju temeljnog kapitala;

V) godišnja financijska izvješća poduzetnika
Slavonija d.d. za 2001., 2002. i 2003. godinu;

VI) statističko izvješće za poduzetnika
Slavonija d.d. za razdoblje siječanj/rujan 2004. (bilanca, račun dobiti i
gubitka, bilješke uz financijska izvješća, izvješće revizije);

VII) usporednu procjenu ekonomskih i socijalnih
posljedica likvidacije poduzetnika Slavonije d.d., u odnosu na učinke uspješne
provedbe plana restrukturiranja;

VIII) Ugovor o nagodbi između Ministarstva
financija i poduzetnika Slavonija d.d.;

IX) Ugovor o namirenju duga između Ministarstva
financija i poduzetnika Slavonija d.d.;

X) Odluku Vlade Republike Hrvatske, od 27.
ožujka 2003.

Stoga je Agencija, dopisom do 25. siječnja 2005.
i požurnicom od 4. svibnja 2005., od Ministarstva gospodarstva, zatražila
dostavu dodatne dokumentacije sukladno članku 10. stavku 1. i stavku 2. ZDP.

Zatraženu dokumentaciju Agencija je zaprimila
31. svibnja 2005.

Poduzetnik Slavonija d.d. je 6. lipnja 2005.
Agenciji dostavio novi Prijedlog Odluke, s pripadajućim privitkom.

Dana 28. srpnja 2005. Agenciji je dostavljen i
izmijenjeni i dopunjeni Program restrukturiranja i financijske konsolidacije.

2. Utvrđivanje činjenica

Na temelju podataka iz zahtjeva za izdavanjem
mišljenja i podataka i isprava dostavljenih uz zahtjev, te provedenih pravnih i
ekonomskih analiza, Agencija je utvrdila sljedeće činjenice.

2. 1. Poduzetnik Slavonija d.d.

Poduzetnik Slavonija d.d. (tvrtka: Slavonija
modna konfekcija d.d. Osijek) ima sjedište u Osijeku, Vinkovačka ulica 68.
Osnovan je 1945. godine.

Poduzetnik Slavonija d.d. registriran je za proizvodnju
gotovih tekstilnih proizvoda, kožne odjeće, ostale odjeće i pribora za odjeću
te kožnu galanteriju.

Broj zaposlenih se od 2001. godine značajno
smanjio (za 93), tako da Slavonija d.d. trenutno zapošljava 332 djelatnika.

Temeljni kapital poduzetnika Slavonija d.d.
iznosi 54.888.400,00 kuna.

Imatelji dionica poduzetnika Slavonija d.d., na
dan 31. ožujka 2005., su Hrvatski fond za privatizaciju (59,04 posto),
Ministarstvo financija (8,02 posto) i Hrvatski zavod za mirovinsko osiguranje
(5,35 posto). Slijedom toga proizlazi da Republika Hrvatska, preko svojih
tijela i institucija, drži ukupno 72,41 posto dionica Slavonije d.d., dok su
mali dioničari imatelji preostalih 27,59 posto dionica toga poduzetnika.

Dugotrajnu imovinu poduzetnika Slavonija d.d. u
vrijednosti od 57.552.557,00 kuna čine zemljište u vrijednosti od 3.516.345,00
kuna, građevinski objekti u vrijednosti od 37.677.410,00 kuna te postrojenja i
oprema u vrijednosti od 16.358.802,00 kuna.

Slavonija d.d. je vlasnik vrijednih nekretnina.
To su pogon tekstila i pogon krzna. Pogon tekstila je u cijelosti u funkciji,
dok je pogon krzna koji je tek djelomično u funkciji, budući da je u tijeku
njegova adaptacija za namjene predviđene programom restrukturiranja.

2. 2. Analiza poslovanja poduzetnika Slavonija
d.d.

Trenutno stanje u poduzetniku Slavonija d.d., uz
ostale čimbenike, djelomično je i posljedica provedenog stečajnog postupka.
Stečajni postupak nad poduzetnikom Slavonija d.d. dovršen je 1997. godine.
Postupak je dovršen prisilnom nagodbom s vjerovnicima. Iz stečajnog postupka
ostale su nepodmirene obveze prema vjerovnicima u iznosu od oko 26.000,000
kuna. Zbog nemogućnosti ispunjenja financijskih obveza iz stečaja, tom je
poduzetniku, u razdoblju od 21. ožujka 2000. do 9. listopada 2002., bio
blokiran žiroračun. Međutim, poduzetnik Slavonija d.d. je ipak uspio smanjiti
navedeno dugovanje na 9.600,000 kuna iz tekućeg poslovanja, poslujući pritom
bez dodatnih kredita.

Prema računu dobiti i gubitka, u 2001., 2002.,
2003., 2004. i I-VI mjeseca 2005. poduzetnik Slavonija d.d. poslovao je s
gubitkom. Počevši od 2001. godine, ukupna realizacija proizvodnje godišnje se
smanjivala od 10 do 20 posto. Najveći pad zabilježen je 2003. godine.

Poduzetnik Slavonija d.d. nije opterećena
kratkoročnim i dugoročnim kreditima prema bankama, s obzirom da je sve
kratkoročne kredite otplatio.

Tržišni udjel poduzetnika Slavonija d.d. na
mjerodavnom tržištu proizvodnje vanjske odjeće, osim odjeće po mjeri
(Nacionalna klasifikacija djelatnosti 18.221) iznosi 0,66 posto. Slavonija d.d.
oko 30 posto svoje proizvodnje plasira na domaćem tržištu. Vlastite proizvode
izvoze u Sloveniju, Makedoniju i Bosnu i Hercegovinu. Međutim, čak oko 95 posto
izvoza odnosi se na lohn poslove za kupce u Austriji
i Njemačkoj.

Lohn poslovi zauzimaju
proizvodne kapacitete tijekom devet do deset mjeseci godišnje. Međutim, zbog
niske akumulacije i niskih cijena, ti su poslovi nisko profitabilni, te nisu
dostatni za uspješno poslovanje Slavonije d.d.

Provedene analize pokazuju da se realizacija proizvodnje
na domaćem tržištu u razdoblju od 2001. do 2003. godine nije značajno
mijenjala, te je iznosila je 4.500,000 do 4.800,000 kuna. U 2004. godini na
domaćem je tržištu ostvarena realizacija proizvodnje za 17 posto veća u odnosu
na prethodnu godinu. U istom je razdoblju izvoz bio manji za 30 posto.

Poduzetnik Slavonija d.d. ostvaruje gubitak u
poslovanju prvenstveno zbog niske iskorištenosti svojih proizvodnih kapaciteta,
uzrokovanog gubitkom dijela tržišta u inozemstvu, dugova u iznosu 9.600,000 kuna
preostalih iz stečaja, te nemogućnosti da podmiri svoje obveze prema državi i
državnim institucijama.

Poslovanje je opterećeno viškom neproizvodnih
zaposlenika (administracija). Pritom se proizvodni proces odvija u tehnološkom
prostoru prevelikom u odnosu na optimalni kapacitet proizvodnje i broj
zaposlenih.

Oprema je zastarjela i ne zadovoljava suvremene
norme proizvodnje odjeće.

Gubici se očituju i u potrošnji energije zbog
velike udaljenosti između energetskih postrojenja i mjesta gdje se odvija proizvodnja.
Instalacije su preopterećene i predimenzionirane s obzirom na kapacitet stvarne
proizvodnje, čime se ostvaruju gubici i opterećenja po jedinci proizvoda.
Visoki troškovi energije dodatno povećavaju već ionako prevelike fiksne
troškove.

Svemu tome treba dodati i činjenicu da je u
posljednje vrijeme izražen i nedostatak obrtnog kapitala za vlastitu
proizvodnju.

Sve navedeno ima za posljedicu smanjenu
proizvodnost, lošiju radnu disciplinu i smanjenje tehnološke efikasnosti. Na to
ukazuju i pokazatelji likvidnosti, pokazatelji profitabilnosti i struktura
računa dobiti i gubitka poduzetnika Slavonija d.d. za razdoblje od 2001. do
lipnja 2005. Ti su temeljni pokazatelji prikazani u Tablici 1., Tablici 2. i
Tablici 3.

*Tablica 1.*
                                                                                                                                u
kn

**Pokazatelji
likvidnosti za poduzetnika SLAVONIJA d.d. OSIJEK**

|  |  |  |  |  |  |
| --- | --- | --- | --- | --- | --- |
| Opis | 2001. | 2002. | 2003. | 2004 | 30. 6. 2005. |
| Kratkotrajna imovina | 8.603.024,90 | 9.523.891,27 | 10.081.139,55 | 10.940.910,91 | 10.944.021,00 |
| Kratkoročne obveze | 21.212.631,60 | 15.067.705,70 | 9.638.870,12 | 12.129.760,94 | 14.770.637,00 |
| Koeficijent tekuće likvidnosti (1/2)\* | 0,41 | 0,63 | 1,05 | 0,90 | 0,74 |
| Poželjna vrijednost koeficijenta | Veći od 2 | | | | |

*Tablica 2.*
                                                                                                                                u
kn

**Pokazatelji
profitabilnosti za poduzetnika SLAVONIJA d.d. OSIJEK**

|  |  |  |  |  |  |
| --- | --- | --- | --- | --- | --- |
| Opis | 2001. | 2002. | 2003. | 2004. | 30. 6. 2005. |
| Neto dobit + kamate | 0,00 | 0,00 | 0,00 | 0,00 | 0,00 |
| Ukupni prihod | 27.771.031,22 | 23.475.716,12 | 27.786.704,93 | 19.930.557,40 | 7.307.438,00 |
| Neto marža profita (1/2) u % | 0,00 | 0,00 | 0,00 | 0,00 | 0,00 |
| Poželjna vrijednost koeficijenta | Što veći | | | | |

*Tablica 3.*

**Struktura
računa dobiti i gubitka poduzetnika SLAVONIJA d.d.
Osijek**

|  |  |  |  |  |  |  |
| --- | --- | --- | --- | --- | --- | --- |
| Pozicija | | 2001. | 2002. | 2003. | 2004. | I-VI 2005. |
| 1. | | 2. | 3. | 4. | 5. | 6. |
| A. | Poslovni prihodi | 17.195.306,53 | 15.391.494,06 | 12.297.509,42 | 10.915.366,56 | 6.052.836,00 |
| B. | Poslovni rashodi | 22.354.356,48 | 21.624.574,15 | 19.727.426,45 | 20.553.533,14 | 9.925.494,00 |
| C. | Financijski prihodi | 1.263.632,79 | 1.159.804,12 | 595.167,55 | 336.923,15 | 372.034,00 |
| D. | FINANCIJSKI RASHODI | 1.796.002,36 | 1.598.765,55 | 1.847.949,82 | 114.509,47 | 249.530,00 |
| UKUPNI PRIHODI IZ REDOVITOG POSLOVANJA | | 18.458.939,32 | 16.551.298,18 | 12.892.676,97 | 11.252.289,71 | 6.424.870,00 |
| UKUPNI RASHODI IZ REDOVITOG POSLOVANJA | | 24.150.358,84 | 23.223.339,70 | 21.575.376,27 | 20.668.042,61 | 10.175.024,00 |
| E. | Izvanredni prihodi | 9.312.091,90 | 6.924.417,94 | 14.894.027,96 | 8.678.267,69 | 882.568,00 |
| F. | Izvanredni rashodi | 9.903.786,43 | 8.797.298,40 | 15.654.020,20 | 1.979.303,74 | 49.967,00 |
| UKUPNI PRIHODI | | 27.771.031,22 | 23.475.716,12 | 27.786.704,93 | 19.930.557,40 | 7.307.438,00 |
| UKUPNI RASHODI | | 34.054.145,27 | 32.020.638,10 | 37.229.396,47 | 22.647.346,35 | 10.224.991,00 |
| DOBIT/GUBITAK PRIJE OPOREZ. | | -6.283.114,05 | -8.544.921,98 | -9.442.691,54 | -2.716.788,95 | -2.917.553,00 |
| POREZ NA DOBIT | | 0,00 | 0,00 | 0,00 | 0,00 | 0,00 |
| G. | DOBIT/GUBITAK FIN. GODINE | -6.283.114,05 | -8.544.921,98 | -9.442.691,54 | -2.716.788,95 | -2.917.553,00 |

*3. Prijedlog
Odluke o pretvaranju potraživanja Republike Hrvatske u udjele u poduzetniku
Slavoniji d.d.*

Prijedlog Odluke u bitnome sadrži prijedlog da
Ministarstvo financija svoja nenaplaćena potraživanja prema poduzetniku Slavoniji
d.d., dospjela na dan 31. ožujka 2005., prijebojem pretvori u udjel Republike
Hrvatske u temeljnom kapitalu poduzetnika Slavonija d.d. Riječ je o
potraživanjima Ministarstva financija po osnovi poreza, doprinosa i PDV-a, u
ukupnom iznosu od 11.104.090,70 kuna.

Zamjenom potraživanja za udjel u temeljnom
kapitalu u poduzetnika Slavonija d.d., iznos temeljnog kapitala povećao bi se
za iznos državne potpore od 11.104.100,00 kuna, te bi iznosio 65.992.500,00
kuna.

Temeljem dostupne dokumentacije i podatka
proizlazi kako su, na dan 30. lipnja 2005., ukupne obveze toga poduzetnika
prema Republici Hrvatskoj iznosile 12.298.220,00 kuna.

Zamjenom potraživanja Republike Hrvatske za
udjele u temeljnom kapitalu poduzetnika Slavonija d.d., promijenila bi se struktura
udjela u tom poduzetniku. Tako bi udjel koji Republika Hrvatska drži preko
svojih tijela i institucija (Hrvatski fond za privatizaciju, Hrvatski zavod za
mirovinsko osiguranje i Ministarstvo financija) porastao s dosadašnjih 72,41
posto na 77,06 posto. Posljedično bi se udjel malih dioničara smanjio s
dosadašnjih 27,59 posto na 22,94 posto.

Nesumnjivo je da pretvaranje nenaplaćenih
potraživanja Republike Hrvatske u udjel u temeljnom kapitalu Slavonije d.d.
predstavlja stvarni ili potencijalni rashod, odnosno umanjeni prihod države.
Stoga je nedvojbeno da to pretvaranje potraživanja države u udjele u
poduzetniku Slavonija d.d. predstavlja državnu potporu u smislu članka 3.
stavka 1. ZDP-a.

Kako se u konkretnom slučaju radi o određenom
korisniku, riječ je o pojedinačnoj državnoj potpori iz članka 3. stavka 2.
ZDP-a.

Prema Prijedlogu Odluke, zaprimljenom u Agenciji
5. lipnja 2005., iznos državne potpore koji se dodjeljuje poduzetniku Slavonija
d.d. je 11.104.100,00 kuna.

*4. Program
restrukturiranja poduzetnika Slavonije d.d.*

Prema odredbi članka 4. stavka 3. slova d ZDP-a
u svezi sa stavkom 1. istoga članka ZDP-a, Agencija odobrava prijedlog državne
potpore ako je prijedlog sukladan tom zakonu, te pravilima koja proizlaze iz
Uredbe i odredaba relevantnih međunarodnih sporazuma koje se odnose na područje
državnih potpora.

Kako bi u konkretnom slučaju utvrdila sukladnost
prijedloga državne potpore s navedenim aktima, Agencija je provela pravne i
ekonomske analize Prijedloga Odluke i drugih isprava dostavljenih Agenciji. To
se prije svega odnosi na plan obnove poduzetnika Slavonija d.d. s pripadajućim
programom restrukturiranja. Prijedlog Odluke i navedeni akti čine pravnu
cjelinu. U tom je kontekstu Agencija utvrdila sljedeće.

Da bi se u konkretnom slučaju državna potpora
smatrala sukladnom odredbama ZDP-a, ta potpora mora ispunjavati dva temeljna
uvjeta. Prvi je uvjet da je potpora namijenjena poduzetniku u teškoćama. Drugi
je uvjet da je državna potpora namijenjena sanaciji ili restrukturiranju toga
poduzetnika, s ciljem ponovne uspostave poduzetnikove dugoročne održivosti na
tržištu bez dalnjih državnih potpora.

Prema odredbi 16. stavka 2. Uredbe, poduzetnikom
u teškoćama smatra poduzetnik koji nije sposoban vlastitim sredstvima ili
sredstvima koja može pribaviti od svojih vlasnika ili vjerovnika, zaustaviti
negativna kretanja poslovanja, a koja bi, bez posredovanja države, ugrozila
opstanak toga poduzetnika.

Nadalje, ako je državna potpora namijenjena
poticanju određenih gospodarskih djelatnosti ili određenih gospodarskih
područja, ta će se potpora prema izričitoj odredbi članka 4. stavka 3. slovo d
ZDP-a, smatrati sukladnom tome zakonu. Konkretno, takva potpora, prema odredbi
članka 16. stavka 1. Uredbe, mora biti namijenjena sanaciji ili
restrukturiranju poduzetnicima u teškoćama.

Prema odredbi članka 18. stavka 1. Uredbe,
restrukturiranje poduzetnika u teškoćama dio je dugoročnog plana. Stoga
poduzetnik u teškoćama, dakle potencijalni korisnik državne potpore, mora predložiti
detaljan program restrukturiranja.

Primjenjujući navedene odredbe na poduzetnika
Slavoniju d.d., Agencija je došla do sljedećih zaključaka.

Svi podaci i analize, a naročito analiza
strukture računa dobiti i gubitka prema Tablici 3., pokazuje da je poduzetnik
Slavonija d.d., u razdoblju od 2001. do prve polovice 2005., poslovao s
gubitkom. Ti podaci, zajedno s drugim dostavljenim podacima i provedenim
analizama pokazuju da je riječ o poduzetniku koji nije sposoban zaustaviti
negativna kretanja poslovanja vlastitim sredstvima ili sredstvima svojih
vlasnika ili vjerovnika, te da bi bez posredovanja države opstanak toga
poduzetnika bio ugrožen. U tom smislu poduzetnik Slavonija d.d. ispunjava
uvjete iz 16. stavka 2. Uredbe, te se nesumnjivo smatra poduzetnikom u
teškoćama.

Državna potpora za restrukturiranje je dio
dugoročnog plana obnove poduzetnika. Ta se državna potpora, prema odredbi
članka 18. stavka 1. Uredbe može dodijeliti samo ako su ispunjeni sljedeći
uvjeti:

I) Poduzetnik mora predložiti program
restrukturiranja. Taj program mora naročito obuhvatiti uzroke i posljedice
teškoća u poduzetniku, mora predviđati načine rješavanja njihovog rješavanja,
te izvore financiranja, trajanje i gospodarske i socijalne posljedice
restrukturiranja.

II) Državna potpora mora biti ograničena na
minimum sredstava potrebnih za provođenje mjera restrukturiranja u okviru
postojećih izvora financiranja poduzetnika.

III) Poduzetnik mora i sam znatno doprinositi
procesu restrukturiranja.

Poduzetnik Slavonija d.d. izradio je Plan
restrukturiranja za razdoblje od 2005. do 2009. godine (u daljnjem tekstu:
Plan). Plan je izrađen sukladno odredbi članka 18. stavka 1. alineje 1. Uredbe.

Glavni cilj koji se Planom želi ostvariti je
promjena strukture proizvodnje. To se želi postići povećanjem obujma domaće
proizvodnje za domaće tržište. To bi se postiglo povećanjem proizvodnje
redovnog asortimana i namjenskog programa. Planiranim promjenama strukture
proizvodnje, istovremeno bi se smanjivao obujam nisko profitabilnih lohn poslova.

U tom je kontekstu kreiranje, proizvodnja i
prodaja vlastite marke važan cilj koji Slavonija d.d. želi ostvariti Planom.
Kreiranje vlastite robne marke, konkurentne na domaćem i stranom tržištu
očekuje se do lipnja 2007.

Planom predviđa i zbrinjavanje tehnološkog viška
zaposlenika, uglavnom iz neproizvodnih odjela. Broj zaposlenih bi se, u
razdoblju od 2005. do 2009. godine, smanjio sa sadašnjih 332 na 220, što
predstavlja smanjenje za otprilike 34 posto. Predviđeno je da se za isplatu
otpremnina radnicima koji budu proglašeni tehnološkim viškom osiguraju sredstva
u iznosu od 1.543.531,20 kuna. Sredstva za zbrinjavanje financirat će iz
vlastitih izvora poduzetnika.

Iz vlastitih će se sredstava podmiriti i
postojeće obveze prema preostalim vjerovnicima u ukupnom iznosu od
15.509.465,99 kuna. U taj su iznos uračunata i sredstva iz naplate na temelju
ugovora o rješavanju međusobnih imovinskopravnih odnosa s poduzetnikom DP Slavija, sa sjedištem u Baču,
Srbija i Crna Gora, u iznosu od 3.500,000 kuna.

Nadalje, Planom se želi postići optimalno
korištenje zaposlenosti tehnoloških kapaciteta, koje bi se provelo preseljenjem
pogona za proizvodnju. Naime, Planom je predviđeno preseljenje sadašnje
proizvodnje u bivši pogon krznene konfekcije. Taj pogon svojom veličinom od oko
3.200 m zadovoljava radne uvjete za 200 do 250 zaposlenika. Pogon je prikladan
za proizvodnju teške konfekcije (muški kaputi, sakoi, kostimi i slično).
Sveobuhvatno preseljenje svih organizacijskih jedinica u nove prostorije
planira se za veljaču 2007.

Očekuje se da će se preseljenjem smanjiti
troškovi poslovanja, a sadašnji proizvodni prostori bili bi oslobođeni za druge
namjene.

Plan predviđa i obnovu zastarjele tehnologije.
Obnova i zamjena postojećih proizvodnih strojeva očekuje se u ožujku 2007.

Planom restrukturiranja obuhvaćeno je otvaranje
i širenje vlastite trgovačke mreže na području Republike Hrvatske (Rijeka,
Zagreb, Split i Zadar). Tako se kroz vlastitu prodajnu mrežu planira plasirati
oko 80 posto proizvedene robe. Time bi se i povećao omjer proizvodnje robe za
domaće tržište s trenutnih 30 na 63 posto. Istodobno, poduzetnik Slavonija d.d.
planira proširiti svoje tržište na Bosnu i Hercegovinu, te Srbiju i Crnu Goru.

Planom se predviđa da će prvi učinci programa
restrukturiranja Slavonije d.d. biti ostvareni u 2006., uz napomenu da će se
pojedine aktivnosti procesa restrukturiranja odvijati i u 2007., u kojoj bi
proces restrukturiranja trebao biti dovršen. To je prikazano u Tablici 4.

*Tablica 4.*

**Plan
računa dobiti i gubitka SLAVONIJA d.d.**

|  |  |  |  |  |  |  |
| --- | --- | --- | --- | --- | --- | --- |
| Pozicija | | 2005. | 2006. | 2007. | 2008. | 2009. |
| 1. | | 2. | 3. | 4. | 5. | 6. |
| A. | POSLOVNI PRIHODI | 14.900.600 | 19.239.700 | 20.056.200 | 20.949.600 | 21.861.000 |
| B. | POSLOVNI RASHODI | 18.186.150 | 19.145.650 | 19.923.400 | 20.802.600 | 21.569.400 |
| C. | FINANCIJSKI PRIHODI | 450.000 | 300.000 | 300.000 | 300.000 | 300.000 |
| D. | FINANCIJSKI RASHODI | 2.550.000 | 200.000 | 200.000 | 200.000 | 200.000 |
|  | Ukupni prihodi iz redovitog poslovanja | 15.350.600 | 19.539.700 | 20.356.200 | 21.249.600 | 22.161.000 |
|  | Ukupni rashodi iz redovitog poslovanja | 20.736.150 | 19.345.650 | 20.123.400 | 21.002.600 | 21.769.400 |
| E. | IZVANREDNI PRIHODI | 4.500.000 | 200.000 | 200.000 | 300.000 | 300.000 |
| F. | IZVANREDNI RASHODI | 100.000 | 150.000 | 150.000 | 200.000 | 200.000 |
|  | UKUPNI PRIHODI | 19.850.600 | 19.739.700 | 20.556.200 | 21.549.600 | 22.461.000 |
|  | UKUPNI RASHODI | 20.836.150 | 19.495.650 | 20.273.400 | 21.202.600 | 21.969.400 |
|  | Dobit/Gubitak prije oporezivanja | -985.550 | 244.050 | 282.800 | 347.000 | 491.600 |
|  | POREZ NA DOBIT | 0 | 48.819 | 56.560 | 69.400 | 98.320 |
| IV. | DOBIT NAKON OPOREZIVANJA | -985.550 | 195.240 | 226.240 | 277.600 | 393.280 |

Osim što je predložio program restrukturiranja,
poduzetnik Slavonija d.d. je ispunio i druga dva uvjeta propisana člankom 18.
stavak 1. Uredbe. Naime, nesumnjivo je utvrđeno da poduzetnik Slavonija d.d.
sam znatno doprinosi procesu restrukturiranja, te da je državna potpora
ograničena na minimum sredstava potrebnih za provođenje mjera restrukturiranja
u okviru postojećih izvora financiranja.

Konkretno, poduzetnik Slavonija d.d.
preseljavanjem proizvodnih kapaciteta u manje i suvremenije prostore smanjuje i
fiksne troškove poslovanja. Istovremeno, znatno smanjuje broj zaposlenika, a
sredstva za zbrinjavanje viška zaposlenika financira iz vlastitih izvora
sredstava. K tomu, iznos državne potpore sveden je na minimalni iznos u visini
duga poduzetnika Slavonije d.d. prema državi, koji bi trebao omogućiti tome
poduzetniku isključivo to da postane kreditno sposoban, odnosno da kredite
potrebne za poslovanje može realizirati po tržišnim uvjetima.

Sve navedeno treba promatrati i u kontekstu
socijalnih prilika i uvjeta na području grada Osijeka i Osječko-baranjske
županije. Naime, socijalna situacija na tom području obilježena je visokom
ukupnom nezaposlenošću i značajnim i stalnim smanjivanjem broja poduzetnika
koji djeluju na tržištu tekstilnih proizvoda, čime raste i broj nezaposlenih
tekstilnih radnika.

Konkretno, na području Osijeka od ukupno deset
poduzetnika koji djeluju na tržištu tekstilne industrije, aktivna su samo dva
poduzetnika. Jedan od njih je upravo Slavonija d.d. Pritom je u veljači 2005. u
Osječko-baranjskoj županiji evidentirano 34.449 ili 34,7 posto nezaposlenih
osoba. Od toga je broja 2.530 nezaposlenih iz tekstilne industrije. Stoga se
provedbom Plana restrukturiranja sprječava i dalje povećanje nezaposlenosti u
regiji.

*5. Odluka Vijeća za zaštitu tržišnog natjecanja*

Vijeće za zaštitu tržišnog natjecanja (u
daljnjem tekstu: Vijeće) je Prijedlog Odluke Vlade Republike Hrvatske o
stjecanju udjela Republike Hrvatske u temeljnom kapitalu društva Slavonija
modna konfekcija d.d. Osijek razmatralo na svojoj 47. sjednici, održanoj 20.
listopada 2005.

Pri donošenju odluke Vijeće je uzelo u obzir sve
dostavljene isprave i podatke, te rezultate svih provedenih složenih pravnih i
ekonomskih analiza, ocjenjujući ih u ukupnosti svih relevantnih pravnih,
gospodarskih i činjeničnih okolnosti.

Vijeće je najprije moralo odlučiti je li u
konkretnom slučaju riječ o državnoj potpori u smislu propisa o državnim
potporama iz članka 3. stavak 1. i članka 4. stavak 1. ZDP-a.

Vijeće je zaključilo da se iz dostavljene
dokumentacije, prikupljenih podataka i analiza koje je provela Agencija
proizlazi da je pretvaranje potraživanja Republike Hrvatske u udjel u
temeljenom kapitalu poduzetnika Slavonije d.d. oblik financiranja toga
poduzetnika iz državnog proračuna.

Utvrđeno je kako bi su s u slučaju pretvaranja
potraživanja Republike Hrvatske u udjel u temeljenom kapitalu poduzetnika
Slavonija d.d. radilo o financiranju poduzetnika iz državnog proračuna, odnosno
o transferu državnih sredstava; utvrđeno je kako isto donosi poduzetniku
ekonomsku prednost koju ne bi ostvario kroz svoje redovno i uobičajeno
poslovanje; utvrđeno je kako u konkretnom slučaju postoji mogućnost narušavanja
tržišnog natjecanja davanjem povlastice korisniku državne potpore, osobito u
mjeri u kojoj to može utjecati na ispunjenje međunarodno preuzetih obveza
Republike Hrvatske.

Stoga je Vijeće zaključilo da stjecanje udjela u
temeljnom kapitalu poduzetnika Slavonija d.d. od strane Republike Hrvatske, u
smislu Prijedloga Odluke Vlade Republike Hrvatske o stjecanju udjela Republike
Hrvatske u temeljnom kapitalu društva Slavonija modna konfekcija d.d. Osijek,
predstavlja državnu potporu u smislu članka 3. stavka 1. i članka 4. stavak 3.
slovo d. ZDP-a. Kako je u konkretnom slučaju o pojedinačno određenom korisniku,
riječ je o pojedinačnoj državnoj potpori iz članka 3. stavka 2. ZDP-a. Stoga je
odlučeno kao u točki I. izreke ovoga rješenja.

Vijeće je zatim moralo utvrditi je li u
konkretnom slučaju riječ o državnoj potpori sukladnoj Zakonu o državnim
potporama.

Naime, ako je državna potpora namijenjena
poticanju određenih gospodarskih djelatnosti ili određenih gospodarskih
područja, ta će se potpora prema izričitoj odredbi članka 4. stavka 3. slovo d
ZDP-a, smatra sukladnom tome zakonu. U tom se smislu pojedinačna potpora, o
kakvoj je riječ u konkretnom slučaju, smatra sukladnom odredbama ZDP-a, ako je
namijenjena sanaciji ili restrukturiranju poduzetnika u teškoćama, s ciljem
ponovne uspostave poduzetnikove dugoročne održivosti.

Vijeće je utvrdilo da provedene analize nedvojbeno
ukazuju na to da se Slavonija d.d. može smatrati poduzetnikom u teškoćama u
smislu članka 16. stavka 2. Uredbe. Naime, provedene analize pokazuju da je
riječ o poduzetniku koji nije sposoban zaustaviti negativna kretanja poslovanja
vlastitim sredstvima ili sredstvima svojih vlasnika ili vjerovnika, te da bi
bez posredovanja države opstanak toga poduzetnika bio ugrožen.

Vijeće je nadalje utvrdilo da je predmetna
potpora namijenjena restrukturiranju Slavonije d.d. kao poduzetnika u
teškoćama, te da je taj poduzetnik predložio program restrukturiranja u smislu
članka 18. stavak 1. Uredbe. Taj program obuhvaća uzroke i posljedice teškoća u
poduzetniku, predviđa načine njihova rješavanja, izvore financiranja, trajanje
te gospodarske i socijalne posljedice restrukturiranja.

Vijeće je ocijenilo da se restrukturiranje
poduzetnika Slavonije d.d. temelji na izvedivom planu, s ciljem ponovne
uspostave poduzetnikove dugoročne održivosti. Taj je poduzetnik u plan
restrukturiranja uključio reorganizaciju i racionalizaciju djelatnosti na
učinkovitoj osnovi, koja se očituje u napuštanju djelatnosti koja je donosila
gubitke te restrukturiranjem onih djelatnosti koje ponovno mogu postati
konkurente. Utvrđeno je i da poduzetnik Slavonija d.d. bitno doprinosi procesu restrukturiranja,
time što znatno smanjuje broj zaposlenika, a sredstva za zbrinjavanje viška
zaposlenika financira iz vlastitih izvora.

Vijeće je imalo na umu i činjenicu da je iznos
državne potpore ograničen na minimum sredstava potrebnih za provođenje mjera
restrukturiranja u okviru postojećih izvora financiranja poduzetnika. Riječ je
o iznosu koji je dovoljan tek da poduzetnik Slavonija d.d. postane opet
kreditno sposoban, te da kredite potrebne za poslovanje može realizirati po
tržišnim uvjetima.

Vijeće je imalo na umu i učinke provedbe plana
restrukturiranja poduzetnika Slavonije d.d. na socijalne prilike koje vladaju
na području grada Osijeka i Osječko-baranjske županije, koje bitno označava
visoka nezaposlenost. Stoga će se zbrinjavanjem tehnološkog viška zaposlenika i
provedbom plana restrukturiranja Slavonije d.d. spriječiti dalje povećanje
nezaposlenosti u regiji.

Slijedom iznijetog Vijeće je zaključilo da je
riječ o državnoj potpori sukladnoj Zakonu o državnim potporama. Stoga je dalo
suglasnost na Prijedlog Odluke Vlade Republike Hrvatske o stjecanju udjela
Republike Hrvatske u temeljnom kapitalu društva Slavonija modna konfekcija d.d.
Osijek, kako je to odlučeno kao u točki II. izreke ovoga rješenja.

Temeljem članka 20. Uredbe, državnim potporama za
sanaciju i restrukturiranje upravlja Ministarstvo gospodarstva. Sukladno
odredbi članka 18. stavka 4. Uredbe, davatelj državne potpore obvezan je jednom
godišnje Agenciji dostaviti izvješće o provedbi plana restrukturiranja.

Osim toga, Agencija je temeljem odredbe članka
10. stavak 1. ZDP-a u svezi s člankom 6. stavak 1. slovo b ZDP-a, u obavljanju
nadzora nad provedbom i učincima dodijeljene državne potpore, ovlaštena od
davatelja državne potpore i/ili korisnika državne potpore pisanim aktom
zahtijevati sve podatke i dokumentaciju koju smatra potrebnim za provedbu
zakona.

Kako bi dodatno naglasilo značaj dostavljanja
podataka za obavljanje funkcije nadzora, Vijeće je naložilo Ministarstvu
gospodarstva kao davatelju državne potpore, i poduzetniku Slavonija d.d., kao
korisniku državne potpore, da Agenciji dostavlja godišnja financijska izvješća
i izvješća o provedbi plana restrukturiranja za proteklu godinu. Izvješća
moraju biti dostavljena Agenciji najkasnije do 31. ožujka tekuće godine. Ta
obveza traje kroz cijelo vrijeme provedbe plana restrukturiranja, kako je to
odlučeno u točki III. izreke ovoga rješenja.

Dodatno povezujući obvezu dostavljanja izvješća
o provedbi plana restrukturiranja Agenciji s izuzetnim značajem zadaće nadzora
Agencije nad dodijeljenim državnim potporama, Vijeće smatra da je davatelju i
korisniku predmetne državne potpore potrebno skrenuti pozornost na određene
činjenice.

To je ponajprije činjenica da je potpora za
restrukturiranje jednokratna intervencija kojom se prvenstveno treba osigurati
održavanje poslovanja poduzetnika tijekom ograničenog razdoblja. Stoga se takva
vrsta državne potpore dodjeljuje se samo jednom, po načelu «prvi i zadnji put».
Naime, kad se državna potpora za restrukturiranje dodijeli poduzetniku koji je
već primio državnu potporu za restrukturiranje, smatrat će se da se teškoće
korisnika neprestano ponavljaju, te da ponovljene intervencije države dovode do
narušavanja tržišnog natjecanja. Kako je narušavanje tržišnog natjecanja na
opisani način suprotno zajedničkom interesu, takve su potpore nedopuštene.

Međutim, sukladno odredbi iz članka 18. stavka
2. Uredbe, državna potpora za restrukturiranje može se ponovo dodijeliti, ali
tek nakon proteka deset godina od dana dodjele posljednje državne potpore za
restrukturiranje. Iznimno, državna potpora za restrukturiranje može se ponovo
dodijeliti i ranije, ali samo u slučaju nastupanja iznimnih okolnosti na koje
poduzetnik nije mogao utjecati.

Vijeće skreće pozornost i na činjenicu da u
slučaju da prilikom obavljanja nadzora provedbe državne potpore utvrdi
nepravilnosti, Agencija donosi rješenje kojim se davatelju državne potpore
i/ili korisniku državne potpore određuje rok od najdulje 3 mjeseca za
otklanjanje utvrđenih nepravilnosti, sukladno članku 14. ZDP-a. Ako davatelj
ili korisnik državne potpore u utvrđenom roku ne otklone nepravilnosti,
Agencija rješenjem ukida danu suglasnost i nalaže davatelju i/ili korisniku
državne potpore povrat potpore iznosa dodijeljene potpore u dijelu u kojem je
utvrđena nepravilnost, uvećan za iznos zakonskih zateznih kamata. Kamate teku
od dana koji je utvrđen kao dan na koji je nepravilnost započela.

Sukladno odredbi članka 17. ZDP-a u svezi s
člankom 9. stavkom 2. slova a. ZDP-a, rješenja Agencije kojima se daje suglasnost
na prijedlog akta kojim se namjerava odobriti ili dati pojedinačna potpora,
objavljuju se u »Narodnim novinama«. Stoga je odlučeno kao u točki IV. izreke
ovog rješenja.

Uputa
o pravnom lijeku

Protiv ovog rješenja žalba nije dopuštena, ali
nezadovoljna stranka može pokrenuti upravni spor pred Upravnim sudom Republike
Hrvatske u roku od trideset (30) dana od dana dostave ovog rješenja.

Klasa: UP/I 430-01/2005-02/2

Urbroj: 580-03-05-43-9

Zagreb, 20. listopada 2005.

Predsjednica Vijeća

za zaštitu tržišnog natjecanja

**Olgica Spevec**, v. r.

Rješenje, NN 133/2005-2472